laion/Wikipedia-Exotic huggingface dataset:
אולם הספורט של אוניברסיטת בייג'ינג לטכנולוגיה

אולם הספורט של המכון לטכנולוגיה של בייג'ינג הוא אולם ספורט הממוקם בקמפוס האוניברסיטה לטכנולוגיה של בייג'ינג ברובע צ'אויאנג של העיר בייג'ינג, בירת הרפובליקה העממית של סין. האצטדיון נבנה במיוחד על מנת לארח את תחרויות הבדמינטון וההתעמלות האמנותית של המשחקים האולימפיים שנערכו בבייג'ינג בשנת 2008. שטחו של המבנה 24,383 מ"ר ובו מקומות ישיבה ל-7,500 צופים (5,767 קבועים; 1,741 זמניים). גובהו של האולם המרכזי - 25.9 מטרים. כמו כן במבנה מגרש חימום שגובהו 15.5 מטרים. גובהו הכולל של המבנה - 4 קומות מעל הקרקע, וקומה אחת מתחתיה. הקמת המבנה הושלמה בספטמבר 2007, ומשחקי הבדמינטון הראשונים נערכו במבנה בין ה-10 וה-14 באוקטובר באותה שנה במסגרת משחקי "מזל טוב בייג'ינג". במבנה כיפה תלויה שקוטרה 93 מטרים. כיפה זו היא הכיפה התלויה הגדולה בעולם, ואולם היא בנויה מפלדה קלה במיוחד, ומשקלה הכולל של הכיפה פחות מ-1,200 טונות (בממוצע 60 ק"ג למ"ר). בשל הדרישות הנוקשות הנדרשות על מנת לקיים משחק בדמינטון על פי נוהלי המשחק, נדרשת שמירה על טמפרטורה קבועה באולם של 25 מעלות צלזיוס, מחד, ומניעת רוחות בתוך האולם מאידך. מערכת מיזוג אוויר ייחודית, הכוללת פתחי מיזוג אוויר מתחת לכל אחד ואחד מכיסאות (הקבועים) של הצופים, נבנתה על מנת לקיים תנאים אלה. אחרי סיום המשחקים האולימפיים המבנה עומד לרשותו של האוניברסיטה הטכנולוגית, וכן משמש כמתקן לאימון קבוצות הבדמינטון של סין. אתר האינטרנט הרשמי של אולם הספורט של אוניברסיטת בייג'ינג לטכנולוגיה
הרברט סמואל (פירושונים)

האם התכוונתם ל... דוד הרברט סמואל – חוקר איזוטופים וזיכרון, פרופסור במכון ויצמן למדע; נכדו של הרברט סמואל הרברט סמואל – מדינאי ודיפלומט בריטי יהודי, שימש כנציב העליון הראשון בזמן המנדט הבריטי על ארץ ישראל הרברט סמואל (אונייה) – אונייה ששימשה את היישוב העברי לפני קום המדינה רשת מלונות הרברט סמואל – רשת מלונות ותיירות, בעלת מספר מלונות ברחבי ישראל. טיילת תל אביב-יפו – טיילת לאורך חוף ימה של תל אביב-יפו, קרויה גם "טיילת הרברט סמואל" מסעדת הרברט סמואל – מסעדת מלון ריץ' קרלטון בהרצליה שזכתה ב-2019 בתואר "מסעדת היוקרה הכשרה הטובה ביותר בעולם". רחוב הרברט סמואל (חדרה) – רחוב בחדרה
מייקל הקים ג'ורדן

מייקל-הקים ג'ורדן (באנגלית: Michael-Hakim Jordan; נולד ב-24 ביוני 1977) הוא מאמן וכדורסלן עבר אמריקאי ששיחק בעמדת הרכז. ג'ורדן החל להשתמש בשמו המלא, מייקל הקים, לאחר שמאס בהשוואות לשחקן ה-NBA הידוע מייקל ג'ורדן. ג'ורדן התבלט לראשונה במדי קבוצת הכדורסל של אוניברסיטת פנסילבניה, שם אף זכה לתואר "שחקן השנה של ליגת הקיסוס" במהלך עונת 1998/1999. לאחר שסיים את לימודיו ניסה את מזלו בליגות החצי-מקצועניות של ארצות הברית. בשנת 2000 ניסה להתקבל לקבוצות ה-NBA פילדלפיה 76' ובוסטון סלטיקס, אך לא נבחר בדראפט וכשל במאמציו אלו. במקום זאת החל ג'ורדן לשחק בקבוצות אירופיות ודרום אמריקאיות מהליגות העליונות המקומיות. בין השאר שיחק בקבוצות כגון ארטלנד דרגונס הגרמנית, שרלרואה הבלגית, קאנטו האיטלקית ופאוק סלוניקי היוונית. ב-2008 הצטרף לקבוצת עירוני אשקלון בליגת העל בכדורסל, אך עזב אותה באמצע העונה לקלן מליגת העל הגרמנית בכדורסל. פרופיל, באתר Sports-Reference פרופיל, באתר eurobasket ערך זה הוא קצרמר בנושא כדורסלנים. אתם מוזמנים לתרום לוויקיפדיה ולהרחיב אותו.
לוי מוואנוואסה

לוי פטריק מוואנוואסה (באנגלית: Levy Patrick Mwanawasa; ‏3 בספטמבר 1948 – 19 באוגוסט 2008) היה נשיא זמביה בשנים 2002–2008. מוואנוואסה נולד במופולירה שבצפון רודזיה למשפחה בת 12 נפשות. הוא סיים לימודי משפטים באוניברסיטת זמביה ובשנים 1974–1978 עבד בעריכת דין כשכיר. לאחר מכן הוא הקים משרד עצמאי, שבראשו עמד עד מרץ 1992. באותן שנים הוא החל בפעילות ציבורית, בהיותו הסניגור הציבורי הראשי של זמביה (1985–1986). בדצמבר 1991 הוא מונה לסגן נשיא המדינה תחת פרדריק צ'ילובה. תאונת דרכים שעבר בסמוך למינויו נקשרה בניסיון להתנקשות בחייו על ידי מתנגדים פוליטיים, לאור הפופולריות הרבה שלה הוא זכה, הן במפלגתו והן בקרב הציבור. בשנת 1994 התפטר מוואנוואסה מתפקיד סגן הנשיא. הוא התמודד בשנת 1996 ללא הצלחה לראשות מפלגת השלטון, התנועה הדמוקרטית הבין-מפלגתית. בשנת 2000 הוא נבחר על ידי התנועה כמועמדה לנשיאות ובשנת 2001 נבחר לתפקיד על ידי 29% מהבוחרים. כהונתו כנשיא נמשכה בין 2002 ועד למותו בשנת 2008. מערכת הבחירות שבה נבחר מוואנוואסה הייתה נתונה תחת ביקורת באשר לאי סדרים וספסרות בקולות, לצד סיקור עיתונאי מוטה ושימוש במשאבי המדינה על ידי מפלגת השלטון לצורך הטיית התוצאות. בית המשפט העליון של זמביה קיבל את עתירתם של שלושה מועמדים וקבע כי התקיימו אי-סדרים בבחירות, אך בשנת 2005 נחתם המשפט בקבלת התוצאות. באותה שנה (2005) הוא נבחר גם לראשות התנועה הדמוקרטית הבין-מפלגתית ובשנת 2006 נבחר בשנית למשרת הנשיא. מוואנוואסה לקה בשבץ ראשון בשנת 2006 ובשבץ נוסף בשנת 2008 שהוביל לפטירתו. הוא הוחלף בתפקידו על ידי סגן הנשיא רופיה באנדה. מוואנוואסה נישא פעמיים והיה אב לשישה ילדים. מדיה וקבצים בנושא לוי מוואנוואסה בוויקישיתוף לוי מוואנוואסה, באתר אנציקלופדיה בריטניקה (באנגלית)
הלגואה

בוהור הלגואה (בטורקית: Bohor Hallegua;‏ נולד ב-1880) היה שחמטאי יהודי-טורקי. בשנת 1914 שיחק הלגואה בשלוש תחרויות חשובות באירופה. בתחרות שהתקיימה בפריז, בקפה קונטיננטל הגיע למקום הרביעי, אחרי פרנק מרשל, אלכסנדר אלכין ואנדרה מופאנג. והגיע למקום השני, בתחרות בקפה דה לה רז'אנס. הלגואה הוביל בתחרות המשנה במאנהיים לפני איליה רבינוביץ ואוסקר טנר עד שנפסקה עקב פרוץ מלחמת העולם הראשונה. הלגואה, באתר צ'סגיימס (באנגלית) Adaucto Wanderley da Nobrega,‏ Tournament and Match Record,‏ The Frank James Marshall Electronic Archive and Museum, באתר אוניברסיטת Rutgers,‏ 31 בדצמבר 2002 Das unvollendete Turnier: Mannheim 1914, באתר ChessBase,‏ 20 בדצמבר 2005 ערך זה הוא קצרמר בנושא שחמטאים. אתם מוזמנים לתרום לוויקיפדיה ולהרחיב אותו.
פדיון (עסק)

פדיון הוא מונח בכלכלה המתאר את ההכנסה הגולמית של עסק כתוצאה מפעילותו העסקית הרגילה לאורך תקופה מוגדרת, הנמדדת על פי רוב בשנים, רבעונים או חודשים, ללא ניכוי העלויות שנדרשו לשם יצירת הכנסה זו. על פי רוב מתאר המונח הכנסות ממכירות של מוצרים או שירותים ולכן לעיתים קרובות נעשה שימוש במונח כשם נרדף להכנסות ממכירות. בדוח רווח והפסד מופיע הפדיון בדרך כלל בשורה הראשונה, ולכן הוא מכונה לעיתים "השורה העליונה", בהקבלה לכינוי "השורה התחתונה", המתייחס לרווח נטו של העסק. פדיון, באתר אנציקלופדיה בריטניקה (באנגלית) הכנסה, דף שער בספרייה הלאומית ערך זה הוא קצרמר בנושא כלכלה. אתם מוזמנים לתרום לוויקיפדיה ולהרחיב אותו.
אולם הספורט של האוניברסיטה לחקלאות של סין

אולם הספורט של האוניברסיטה לחקלאות של סין הוא מתקן ספורט אשר תוכנן ונבנה עבור המשחקים האולימפיים שנערכו בבייג'ינג, בירת הרפובליקה העממית של סין בשנת 2008. המתקן, הממוקם בקמפוס האוניברסיטה לחקלאות של סין, אירח את תחרויות האיגרוף. שטחו של המבנה 23,950 מ"ר ובו מושבים ל-8,200 צופים, אשר יופחתו בתום התחרויות ל-6,000 מושבים קבועים. לאחר סיום המשחקים האולימפיים ישמש המבנה את האוניברסיטה לחקלאות. עבודות הבנייה החלו בשנת 2005 והסתיימו ב-18 באוגוסט 2007. בין ה-21 באוגוסט ועד ה-26 באוגוסט 2007 אירח המבנה את תחרויות אליפות העולם לנוער באיגרוף. אתר האינטרנט הרשמי של אולם הספורט של האוניברסיטה לחקלאות של סין
נמר ערפילי בורנאי

נמר ערפילי בורנאי (שם מדעי: Neofelis diardi) הוא מין בסוג נמר ערפילי. מצוי בבורנאו, בסומטרה ובאיי באטו. למרות שהיה מוכר למדע עוד מהמאה ה-19, יונק זה נחשב בעבר כתת-מין של נמר ערפילי מצוי ורק ב-2006 זוהה כמין נפרד לאחר סדרה של בדיקות גנטיות. במשקל ממוצע של 25 ק"ג, נמר זה הוא הטורף הגדול ביותר בבורנאו. את מרבית טרפו הוא מוצא על עצים ולכן בעל יכולות טיפוס מעולות. רגליו הקצרות והגמישות, טלפיו הגדולים, וציפורניו החדות מאפשרות אחיזה טובה מאוד ויציבות גבוהה בזמן הטיפוס. עם ניבים באורך של כ-5 ס"מ הוא בעל הניבים הארוכים ביותר יחסית לאורך הגולגולת ממשפחת החתוליים. האיומים המרכזיים על הנמר הערפילי הבורנאי הם אובדן שטחי היערות בעקבות כריתת עצים למטרות תעשייה, שריפות גדולות המכלות את שטחי המחיה, וציד שלו (בעבור פרוותו היפה) ושל טרפו. ביולי 2007 הצליחו חוקרים בפארק הלאומי "Sebangau" להשיג תיעוד ראשוני של זכר בוגר ממין זה באזור הפארק. הנמר הערפילי הבורנאי מטפס עצים מעולה (כפי שהוזכר) והוא ניזון בעיקר מקופי מקוק, חזירי בר ואיילים. ארגון השימור CIMTROP נלחם להגנתו של הנמר הערפילי הבורנאי. הנמר הערפילי הבורנאי הוא הגדול מבין שלושה חתולים המצויים באזור, ואחד האתגרים של ארגון השימור הוא לבדוק האם הם מתחרים על טרף וטריטוריה ביער. מדיה וקבצים בנושא נמר ערפילי בורנאי בוויקישיתוף נמר ערפילי בורנאי, באתר ITIS (באנגלית) נמר ערפילי בורנאי, באתר NCBI (באנגלית) נמר ערפילי בורנאי, באתר Animal Diversity Web (באנגלית) נמר ערפילי בורנאי, בבסיס הנתונים ARKive (באנגלית) נמר ערפילי בורנאי, באתר האנציקלופדיה של החיים (באנגלית) נמר ערפילי בורנאי, באתר GBIF (באנגלית) ארז ארליכמן, תקווה חדשה לנמר הערפילי הנדיר, באתר ynet, 20 באוגוסט 2008 נמר ערפילי בורנאי באתר הרשימה האדומה של IUCN ערך זה הוא קצרמר בנושא יונקים. אתם מוזמנים לתרום לוויקיפדיה ולהרחיב אותו.
בית אבי (2008)

בית אבי (ביידיש: מיין טאטע'ס שטוב) הוא סרט קולנוע ישראלי דובר יידיש מ-2008. הסרט, דרמה באורך 40 דקות, הוא פרויקט הגמר של הבמאי והתסריטאי דני רוזנברג, בבית הספר סם שפיגל לקולנוע ולטלוויזיה. העבודה על הסרט, שכולו ביידיש בניב לודז'אי, ארכה שלוש שנים והוא הוקרן לראשונה בפסטיבל הקולנוע ירושלים. הסרט מתאר את סיפורו של לולק, ניצול שואה צעיר (בגילומו של איתי טיראן), המגיע לישראל בשנת 1948 ומגויס למלחמת העצמאות. זר לשפה ולזהות החדשה שניתנה לו, הוא מוצב על ראש גבעה מדברית, נתון למרותו הבלעדית של מפקדו (בגילומו של מיקי לאון), המנסה ביד קשה להפוך אותו לצבר כמוהו. בסופו של הסרט חוזר לולק בדמיונו לביתו שבפולין ושם נפרד בפעם האחרונה מאביו ואמו (נטשה מנור). הסרט דובר במלואו יידיש בניב לודז'אי, והוא אחד הסרטים המעטים דוברי-היידיש שהופקו בעולם מאז פרוץ מלחמת העולם השנייה. השחקנים איתי טיראן ומיקי לאון התכוננו במשך חודשים לתפקיד ולמדו יידיש על בוריה בעזרתו של הסופר, המשורר והעיתונאי הוותיק משה סחר (אשר תרגם בין השאר את שיריו של איציק מאנגר). שירו של מאנגר "אויפן וועג שטייט א בוים" ("על הדרך עץ עומד") מופיע בסרט בביצועו של איתי טיראן. הסרט הוקרן לראשונה בפסטיבל הקולנוע ירושלים. בשנת 2008 הוקרן הסרט בקביעות בסינמטקים בישראל. בשנת 2009 הוקרן הסרט בפסטיבלים ובתי קולנוע ברחבי העולם והוצג בבכורה טלוויזיונית בערוץ 10. בשנה זו נבחר הסרט במקום השני ברשימת עשרים סרטיו הנבחרים של בית הספר סם שפיגל לקולנוע ולטלוויזיה בכל הזמנים, כפי שנבחרו על ידי 20 מנהלי פסטיבלים גדולים ואוצרי מוזיאונים בינלאומיים מרכזיים, במסגרת חגיגת 20 שנות פעילות לבית הספר. ליאת שטייר-לבני, שתי פנים במראה: ייצוג ניצולי השואה בקולנוע הישראלי, הוצאת מאגנס, עמ' 199–204. "בית אבי", במסד הנתונים הקולנועיים IMDb (באנגלית) "בית אבי", באתר AllMovie (באנגלית) "בית אבי", באתר אידיבי "בית אבי", במסד הנתונים הקולנועיים KinoPoisk (ברוסית) "בית אבי", במיזם "אישים" לתיעוד היצירה הישראלית טריילר וקליפ מתוך הסרט בית אבי. כתבה על הסרט בחדשות ערוץ 10 "לונדון את קירשנבאום" מארחים את איתי טיראן ודני רוזנברג. יותם פלדמן, ביידיש זה נראה יותר טוב, באתר הארץ, 14 באוגוסט 2008 מאמר ב"Daily Forward" מאת רחל שכטר (באנגלית) מאמר ב"Zeek" מאת פרופסור שי גינזבורג (באנגלית) "בית אבי" באתר "אישים" ביקורות: ביקורת של מאיר שניצר, מעריב שמוליק דובדבני, חסרות בית, באתר ynet, 1 בספטמבר 2008 יאיר רוה, היסטוריה של אלימות, באתר ynet, 3 בספטמבר 2008 אורון שמיר, בית אבי: הברקה של 40 דקות, באתר הארץ, 20 באוגוסט 2008 ביקורת של אלון רוזנבלום, אתר סרט רומי מיקולינסקי‏, יידישע באבא, באתר וואלה, 9 בספטמבר 2008 יהושע סימון, העיר תל אביב, הגרסה הפוסט-ציונית ל"לורנס איש-ערב", באתר הארץ, 11 בספטמבר 2008 חגיגות ה-20: עשרים הסרטים המובילים בכל הזמנים, אתר בית הספר סם שפיגל בפסטיבל הסרטים הישראלי ה-23 בניו יורק.
אנרי קרטן

אנרי קרטן (7 ביולי 1904 - 13 באוגוסט 2008) היה מתמטיקאי צרפתי, אחד מגדולי המתמטיקאים של המאה ה-20, ממייסדי הקבוצה ניקולא בורבאקי. קרטן תרם רבות לטופולוגיה אלגברית ולאלגברה הומולוגית, בפרט בפיתוח האופרטורים הקוהומולוגיים, ולאנליזה מרוכבת. היה חבר ביותר מתריסר אקדמיות לאומיות, ובהן אלו של צרפת, ארצות הברית ויפן. חתן פרס וולף לשנת 1980, על עבודתו המקצועית ועל הובלת דור שלם של מתמטיקאים. אנרי קרטן, בנו של המתמטיקאי אלי קרטן, נולד בנאנסי וגדל בפריז שם לימד אביו בסורבון. למד באקול נורמל סופרייר והתיידד עם אנדרה וייל שהשפיע עליו בבחירת כיווני מחקר. לימד בכמה אוניברסיטאות בצרפת, ועשה את עיקר חייו המקצועיים בפריז. בין תלמידיו: ז'ן-פייר סר ורנה תום. היה ממובילי חידוש הקשר בין הקהילות המתמטיות בצרפת ובגרמניה לאחר מלחמת העולם השנייה. הוביל סמינר מפורסם שנקרא על שמו "סמינר קרטן" שהפך למרכז עולמי לחידושים בתחום הטופולוגיה האלגברית. מדיה וקבצים בנושא אנרי קרטן בוויקישיתוף אנרי קרטן, באתר פרויקט הגנאלוגיה במתמטיקה אנרי קרטן, באתר MacTutor (באנגלית) 1999 ריאיון עם קרטן ב- Notices of the AMS אנרי קרטן, באתר אנציקלופדיה בריטניקה (באנגלית)
המשחקים הפאראלימפיים בייג'ינג (2008)

בשנת 2008 התקיימו בבייג'ינג בפעם ה-13 המשחקים הפאראלימפיים. במשחקים השתתפו 3,591 ספורטאים מ-146 מדינות שונות, מספר שיא של מדינות בהשוואה למשחקים פאראלימפיים קודמים. המשחקים הפאראלימפיים החלו ב-6 בספטמבר והסתיימו ב-17 בספטמבר 2008. את המשחקים הפאראלימפיים בבייג'ינג ייצגה סיסמת אולימפיאדת הקיץ "עולם אחד, חלום אחד", אשר נבחרה על ידי הוועדה האולימפית בבייג'ינג ב-26 ביוני 2005. 20 ענפי ספורט בתוכנית: ענף החתירה הופיע לראשונה במשחקים הפראלימפיים במשחקים הנ"ל. פרק זה לוקה בחסר. אנא תרמו לוויקיפדיה והשלימו אותו. ערך מורחב – מדליות במשחקים הפאראלימפיים בייג'ינג (2008) מתוך 148 המדינות המשתתפות, 76 מדינות זכו במדליות ו-72 מדינות נותרו בלא מדליות. עשר המדינות המובילות אולימפיאדת בייג'ינג (2008) ישראל במשחקים הפאראלימפיים בייג'ינג (2008) מדיה וקבצים בנושא המשחקים הפאראלימפיים בייג'ינג בוויקישיתוף אתר האינטרנט הרשמי של המשחקים הפאראלימפיים בייג'ינג (באנגלית) האתר הרשמי של המשחקים הפאראלמפיים בבייג'ינג
דורה וקרולה

דורה וקרולה (Dora 4 ,Carola 3) הן שתי אוניות גרמניות זהות, שהגיעו לחופי ארץ ישראל בשנת 1933 תחת דגל גרמניה הנאצית והפכו לאוניות משא עבריות בשירות היישוב. בשנת 1933 הקימו חמישה יהודים גרמנים חברה לספנות, בעיקר לשם הוצאת הונם מגרמניה טרם עליית המפלגה הנאצית לשלטון. החברה נרשמה בהמבורג בשם Orient Shipping Line. הם רכשו שתי אסדות משא בנות שמונה שנים (משנת 1925), עם כושר לשאת כ-240 טון, ועליהן התקינו מנועים. על סיפוני האסדות נבנו מגורי צוות וחוברו מנופים ימיים. רבי החובלים של האוניות היו גרמנים, והקצינים הראשונים יהודים. על כל אחת מהאוניות שירתו כשבעה אנשי צוות יהודים. השתיים הגיעו לחופי ארץ ישראל תחת דגל נאצי עם צלב קרס המתנוסס על תורן הירכתים, ועל התורן המרכזי דגל החברה - רקע לבן עם מגן דוד כחול ובמרכזו האות הלועזית 'O'. בנמל חיפה עזבו רבי החובלים הגרמנים את האסדות המוסבות, והקצינים הראשונים היהודים הועלו לדרגת רב חובל. שתי האוניות הוכנסו לשירות מקומי ועסקו בהובלה של מלט, שמן וסבון ממפעלי "נשר" ו"שמן" שבחיפה אל נמלי לבנון, סוריה, יוון ומצרים. אף שהספינות היו עדיין ברישום גרמני, כדי להימנע מנפת הדגל הנאצי נהגו האוניות להפליג בין נמלי הים התיכון כשדגל החברה בלבד מונף על התורן (תקנה להנפת דגל מנדטורי הוצאה רק בשנת 1935). בתקופה הזו הועסק נוער עברי בימאות. חלקו רצה להגיע לתחום הימאות וראה הזדמנות באפשרות להשתכר תוך כדי לימוד. רבים מאלה הפכו לימים לימאים, חובלים ומכונאים בצי הבריטי, בפלי"ם, בחיל הים הישראלי ובצי הסוחר הישראלי. כמו גורלה של "גוזל", לימים נקלעה החברה לתקופה קשה של תזרים מזומנים על רקע מחירי תובלה נמוכים ויורדים ומעט ביקוש למטען בסוף שנת 1934. משעובדיה הימאים החלו מחפשים פרנסה אחרת ועוזבים אותה, התפרקה החברה ושתי האוניות נמכרו. דורה נמכרה לחברה בקפריסין וזו מכרה את האונייה לחברה ישראלית בשם 'חברה ישראלית לספנות ואספקה' בנמל חיפה. דורה הפליגה במתחם הנמל עד שנות השישים לאספקת מי שתייה לאוניות העוגנות בנמל. קרולה נמכרה לחברה יוונית בנמל פורט סעיד במצרים, שם פעלה כדוברת פחם. שמה הוחלף ל-Nikitas Dendriuos ובשנת 1939 שוב הוחלף ל-Evangelistria וכך פעלה עד שנגרטה בשנת 1956. רב חובל הלל ירקוני, 75 שנות ספנות עברית. רב חובל זאב הים, ספינות מספרות. תל אביב, הוצאת ספרים אחיאסף בע"מ, 1968. עמ' 104-102. דורה וקרולה באתר המוזיאון הימי בחיפה.
דיוקן משפחת בללי

דיוקן משפחת בללי הוא ציור שמן מאת הצייר הצרפתי אדגר דגה. הציור מהווה דוגמה ליצירתו המוקדמת של האמן, לפני אימוץ הסגנון האימפרסיוניסטי. הציור מתאר את משפחת דודתו של דגה, לאורה, בעלה הברון בללי (Bellelli) ושתי בנותיהם - ג'וליה וג'יובאנה. המשפחה ניצבת בחדר ביתי. האם, לבושה בשחור לאחר מות אביה, אוחזת באחת מבנותיה, ואילו הבת השנייה יושבת על כיסא במרכז הציור. בצד התיאור, בגבו אל הצופה, מתואר הברון בללי, לבוש בבגד בהיר ומתבונן לכיוון אשתו. על קיר החד מתוארת מראה, הניצבת על גבי אח, שעון מפואר ופמוטים. דרך המראה משתקפים חלון וציור ממוסגר הנמצאים בחדר. הציור משקף את התעניינותו של דגה בציור ההולנדי, בעיקר עבודתו של אנתוני ואן דייק. הדבר בא לביטוי בסקאלת הצבעים המאופקת ובקומפוזיציה. מרחב החדר הוא מצומצם, דבר המעצים את תנוחת הדמויות ויוצר מתח פסיכולוגי. בנוסף, משתמש דגה בקיטוע של הסצנה, אלמנט אשר מעניק לקומפוזיציה דינאמיות. מדיה וקבצים בנושא דיוקן משפחת בללי בוויקישיתוף דיוקן משפחת בללי, אתר מוזיאון ד'אורסה.
טוגו (פירושונים)

האם התכוונתם ל... טוגו – מדינה באפריקה היהאצ'ירו טוגו – אדמירל יפני נודע שיגנורי טוגו – מדינאי יפני טוגו מזרחי – יהודי-מצרי, בעלי אולפני הקולנוע "טוגו" באלכסנדריה וקהיר טוגה
רופוס

האם התכוונתם ל... אישים שזהו שם משפחתם: אניוס רופוס – נציב יהודה מטעם האימפריה הרומית בין השנים 12 עד 15 לספירת הנוצרים. קווינטוס טיניאוס רופוס – (מכונה בתלמוד טורנוסרופוס) היה נציב רומא ביהודה בשנים 130-134. מוסוניוס רופוס – פילוסוף סטואי רומי 25- 80 לספירה. קווינטוס סלבידינוס רופוס – איש צבא רומאי שפעל בשלהי תקופת הרפובליקה הרומית. פובליוס רוטיליוס רופוס – מדינאי, מצביא והיסטוריון רומאי. קווינטוס קורטיוס רופוס – היסטוריון רומאי. גנאיוס אוקטביוס רופוס – מצביא רומאי, שעמד בראש כוחות צבא וצי במלחמה הפונית השנייה. אישים שזהו שמם הפרטי: רופוס ויינרייט – זמר וכותב שירים אמריקאי-קנדי. רופוס דניאל אייזקס, המרקיז הראשון מרדינג – פוליטיקאי ומשפטן יהודי-בריטי ופעיל ציוני. רופוס סוול – שחקן אנגלי רופוס קינג – עורך דין, פוליטיקאי ודיפלומט אמריקאי. רופוס – השם האמנותי של ז'אק נארסי, שחקן וקומיקאי צרפתי אחר: ויליאם רופוס קינג – סגן נשיא ארצות הברית תחת הנשיא פרנקלין פירס, סנאטור מטעם אלבמה, נשיא הזמני של הסנאט ודיפלומט אמריקאי. ויליאם השני, מלך אנגליה – (כונה "רופוס" בשל דמותו האדמונית) בנו השלישי של ויליאם הכובש ומלך אנגליה מ-1087 ועד ל-1100. רופוס סקרימג'ר – דמות משנה בסדרת ספרי הארי פוטר, ראש מחלקת ההילאים שכיהן בתפקיד שר הקסמים. רופוס (להקה) (אנ') – להקה שייצגה את אסטוניה באירוויזיון 2003 ליבת השד – כדור פלוטוניום מוקף בבלוקים חוסמי נייטרונים
ריבוד אגמים

ריבוד (או שיכוב) אגמים (Lake stratification), בתורת הלימנולוגיה, הוא חלוקת עמודת המים באגם לשכבות שונות בעלות מאפיינים פיזיקליים וכימיים שונים: אפילמיניון - השכבה העליונה הקרובה לפני השטח. מטלמיניון (או תרמוקלינה) - שכבת הביניים שעומקה יכול להשתנות במהלך היום. היפולימניון - השכבה התחתונה הקרובה לקרקעית האגם. ריבוד תרמי של אגמים הוא שינוי בטמפרטורה בעומקים שונים של עמודת המים באגם. השינוי בטמפרטורה מעונה לעונה כתוצאה מהשינוי בקרינת השמש משפיעים על ריבוד האגם ויוצרים סוגי אגמים שונים: אגמים העוברים ערבול של שכבות המים עד לקרקעית לפחות פעם אחת בשנה כתוצאה משינוי בטמפרטורת האוויר או מפעילות הרוח. קיימים אגמים הולומיקטיים מסוגים שונים: אגמים מונומיקטיים: עוברים ערבול עד לקרקעית פעם אחת בשנה. אגמים אלה נחלקים לשני טיפוסים: אגמים מונומקטיים קרים – נפוצים באזור הארקטי ומכוסים בקרח במשך מרבית ימות השנה. אגמים אלו מתערבלים בתקופה אחת בשנה, בה הקרח נמס, וטמפרטורת המים נשארת 4°C או פחות. לא מתרחש ריבוד תרמי בתקופת הקיץ הקצרה, שכן שכבת המים העליונה לא מספיקה להתחמם. אגמים מונומקטיים חמים – אגמים אלו אינם קופאים בחורף, ובעלי ריבוד תרמי במשך מרבית השנה. בקיץ, שכבת מי השטח (אפילמיניון) חמה יותר ממי העומק הקרים (ההיפולמיניון), וההבדלים בצפיפות החומר גורמים להיווצרות שכבות וריבוד מי האגם. בסתיו ובחורף, הבדלי הצפיפויות קטנים ויש ערבול של האגם עד לקרקעית. באביב נוצר הריבוד מחדש. אגם הכנרת הוא אגם מונומקטי חם. אגמים דימיקטיים: אגמים המכוסים בקרח בחורף ומתחתיהם מים בטמפרטורה של 4°C. באביב הקרח נמס (המסה מהירה של ימים עד שבוע), ויש ערבול של המים עד הקרקעית ל-4°C או פחות. עם התקדמות הקיץ נוצר ריבוד תרמי לשכבת מי שטח (אפילמיניון) ומי עומק (היפולמיניון). בסתיו מתקררת השכבה העליונה ויש ערבול עד הקרקעית, ובחורף קופאת השכבה העליונה. האגם עובר שני אירועי ערבול – בסתיו ובאביב. אגמים אלו לא עוברים ערבול של שכבות המים עד לקרקעית. אגמים אמיקטיים: אגמים המכוסים באופן קבוע בשכבת קרח. לעולם לא עוברים ערבול אך לא מרובדים. אגמים רדודים עלולים לקפוא עד לקרקעית, אך באגמים עמוקים יותר השכבה העליונה קופאת ומתחתיה מים בטמפרטורה של 4°C. אם הקרח שקוף (עוביו עשוי להגיע למטר), ישנה חדירה של אור ומתחתיו מתבצעת פוטוסינתזה. אגמים מסוג זה נפוצים בעיקר באנטארקטיקה וגם באזור הארקטי ובהרי האלפים. אגמים פולימקטיים: אגמים אלו רדודים מכדי לפתח ריבוד תרמי ולכן הם עוברים ערבול עד הקרקעית באופן מתמיד. הבדלי הטמפרטורה בין יום ולילה עשויים להשפיע על ערבול יומי וכן פעילות של הרוח. אגמים אלו עשויים להיות קרים (מכוסים בקרח דק מפשיר וקופא) או חמים. אגמים אוליגומקטיים: אגמים טרופיים המתאפיינים בריבוד תרמי קבוע, למרות שהפרש הטמפרטורה בין הקרקעית לפני המים קטן. אחת למספר שנים עשוי להתרחש אירוע ערבול עד הקרקעית שיגרום להרס הריבוד.
שירות ימי ארץ ישראלי

שירות ימי ארץ-ישראלי חברת ספנות עברית שנוסדה בסוף שנת 1932. החברה הוקמה ביוזמתו של רב חובל אליעזר חודורוב שותפיו היו רב חובל ישראלי (ישראליתן), עו"ד פרברשטיין גזבר הנהלת אגודת יורדי ים זבולון וקצין ים מבלגיה. החברה רכשה בעיראק אוניית 'משא משולבת נוסעים' מבעלים יווני ורשמה אותה בשם 'כרמל', ופתחה קו שיט קבוע בין נמלי ארץ ישראל ומצרים, סוריה וקפריסין. תחרות קשה מצד ספינות המפרש הערביות, גרמה לחברת הספנות העברית להפסיק פעילותה ובאביב שנת 1934 החברה פורקה. ספינות המפרש הערביות היו מותאמות לסחר חופים והופעלו בצוות קטן. הן הפליגו באיטיות יחסית אך פרקו בכל חוף. אוניות הקיטור מהירות יותר, אך נדרשו בהוצאות גבוהות למכונאים וחומרי דלק. בנוסף נצטרכו למעגן פריקה, שם נפרקו בעלות נוספת על ידי סירות פריקה, או נצטרכו לנמל שם שילמו את עלויותיו. 'כרמל' נמכרה לחברה המצרית מוחמד אמין ומוחמד סרחאן. (Mohamed Ameen & Mohamad Sarhan). ד"ר מאיר גורביץ, היקיצה הימית, דבר, 19 במאי 1937 ד"ר מאיר גורביץ, היקיצה הימית - המשך, דבר, 19 במאי 1937
מארש ראדצקי

מארש ראדצקי (בגרמנית: Radetzkymarsch) רומן פרי עטו של הסופר האוסטרי-יהודי יוזף רוט, אשר פורסם ב-1932. ברומן מתאר רוט דרך קורותיהם של שלושה דורות במשפחת טרוטה את נפילתה של האימפריה האוסטרו-הונגרית. כותרת הרומן מבוססת על המארש בעל אותו שם שחיבר המלחין יוהאן שטראוס (האב) משנת 1848; ליצירה מוזיקלית זו נודעת משמעות סמלית במהלך העלילה. בספרו קברות הקפוצינים מ-1938, שב רוט להיבטים מסוימים מעלילת רומן זה. במארש ראדצקי מתאר רוט את גורלה של משפחת טרוטה הדמיונית, על רקע דעיכתו של בית המלוכה ההבסבורגי. העלילה מגיעה לסיומה בזמן מלחמת העולם הראשונה, שלאחריה התפרקה האימפריה האוסטרו-הונגרית. הרומן נפתח עם קורותיו של הראשון מבני משפחת האיכרים טרוטה, מן הכפר הדמיוני סיפוֹליה שבסלובניה. בקרב סולפרינו מזנק סגן משנה טרוטה ומפיל את הקיסר פרנץ יוזף הראשון הצעיר, וכך מציל את חייו תוך שהוא סופג את הכדור שנועד ללבו של הקיסר. הקיסר אסיר התודה מעניק לו את העיטור הצבאי הגבוה ביותר של האימפריה, עיטור מריה טרזה, והן תואר אצולה. טרוטה מועלה לדרגת סרן ונודע עתה כ"גיבור סולפרינו". באופן אירוני חורץ מעשה זה של הקיסר את גורל המשפחה. לאחר שנישא ונהיה לאב מגלה במקרה סרן טרוטה, כי בספר הלימוד של בנו מתואר סיפור הקרב בסולפרינו באופן שקרי תוך סילוף פרטים חשובים. מזועזע הוא פונה בעניין זה לקיסר, אך תלונתו אינה מניבה את התוצאות להן קיווה, שכן הקיסר מחליט כי האמת אינה מעניינת דיה ולמעשה מוחק אותה מדפי ההיסטוריה. במקום להשיג את מטרתו, מוצא עצמו טרוטה מועלה לדרגת רב-סרן ועם תואר ברון ללא שביקש זאת. הברון טרוטה המריר עוזב את הצבא ומעתיק את מגוריו לבוהמיה. הוא מונע מבנו מלהיכנס למסלול הצבאי, וזה ממונה ברבות הימים, בעקבות התערבותו המיטיבה של הקיסר, לשר המחוז של עיירה קטנה במוראביה. הברון טרוטה שולח את בנו שלו, קארל יוזף – שהוא נכדו של "גיבור סולפרינו" – לאקדמיה הצבאית למרות שחסרה בגבר הצעיר והעדין הן את הנועזות של סבו, והן המשמעת הנוקשה של אביו. אף על פי שההחלטה לפיה עליו להשתלב בשורות הצבא אינה עצמאית, כי אם נובעת מרצונו של אביו, קארל יוזף הולך בתלם שהתחיל עם סבו, ושמהותו חיים של שירות נאמן לקיסר. באמצעות העלילה העוקבת אחר גורלו של קארל יוזף כקצין צעיר וחסר כישרון, כולל חלקו בדיכוי אכזר ועקוב מדם של התקוממות מקומית, מצליח רוט לתאר באופן נוקב את החיים באימפריה השוקעת, תוך שהוא משכיל למהול את הביקורת החברתית החריפה, המכוונת בעיקר כלפי שורות הקצינים, בהומור ובאירוניה מושחזת. לקראת סוף הרומן, נהרג קארל יוזף במהלך הקרב הראשון שלו במסגרת מלחמת העולם הראשונה תוך כדי ניסיון להביא מים מבאר עבור חייליו הצמאים. עם מותו נגדע ענף זה של משפחת טרוטה. הדמות המרכזית ברומן של רוט קברות הקפוצינים שפורסם ב-1938 היא פרנץ פרדיננד טרוטה, שהוא אחיו של "גיבור סולפרינו". מארש ראדצקי נחשב על ידי רבים לספרו החשוב ביותר של יוזף רוט. מבקר הספרות הגרמני הנודע מרסל רייך רניצקי כולל אותו בין עשרים הרומנים החשובים ביותר שנכתבו בשפה הגרמנית. מארש ראדצקי, תרגמה אילנה המרמן, עם עובד, 1980. עשרים הרומנים החשובים בשפה הגרמנית מארש ראדצקי, באתר OCLC (באנגלית)
כרמל (אונייה)

א/ק "כרמל", מקודם אנוסיס (Enosis), הייתה אונייה מעורבת להובלת נוסעים ומשא. היא נרכשה ביוון על ידי חברת הספנות העברית "שירות ימי ארץ-ישראלי", שהוקמה בסוף שנת (1932). באותה שנה נרשמה האונייה בנמל יפו בשם "כרמל", שם שניתן לה על פי המלצת חיים נחמן ביאליק. החברה הייתה בבעלות רב חובל אליעזר חודורוב ושותפיו רב החובל ישראליתן ועורך הדין פרברשטיין. "כרמל" הפליגה בין נמלי ארץ ישראל, מצרים, סוריה וקפריסין. בשל תחרות קשה מצד ספינות מפרש ערביות מכרה החברה את האונייה כבר בשנת 1933 והיא פסקה לפעול. באביב שנת 1934 החברה פורקה. "כרמל" נמכרה לחברה המצרית Mohamed Ameen & Mohamad Sarhan ושמה הוחלף ל"אסמינה". בשנת 1935 נמכרה שוב, שמה הוחלף לAngèle בבעלותו של Marie Hamozlou והיא הפליגה תחת דגל צרפת עד שפורקה לגרוטאות. אלכסנדר מנור. דיוקנו של רב-חובל עברי - דמותו ופעלו של אליעזר חודורוב, חלוץ הימאות העבירת תל אביב, הוצאת אל"ף, תשכ"ד. מאגר הספנות העברית, על פי ספרו של רב חובל הלל ירקוני "75 שנות ספנות עברית בארץ ישראל", המוזיאון הימי הלאומי, חיפה. ד"ר מאיר גורביץ, היקיצה הימית, דבר, 19 במאי 1937 ד"ר מאיר גורביץ, היקיצה הימית - המשך, דבר, 19 במאי 1937